Moody’s waarsku teen Chinese lenings aan AfrikalandeAfrika se langste hangbrug is pas in Mosambiek voltooi danksy ’n lening van R10 miljard van China. Foto: Arrive Alive via ANA China se toenemende lenings aan regerings in Afrika suid van die Sahara kan ekonomiese groei aanhelp, maar laat ook vrae ontstaan oor die risiko wat dit inhou vir lande met hoë skuldvlakke, meen die graderingsagentskap Moody’s. “Tensy beleggings in Afrika wat deur Chinese lenings gefinansier word, aansienlike ekonomiese vordering teweegbring sodat dié lande se vermoë verbeter om hul skuld te delg, sluit die gevolge van sulke lenings ŉ hoër skuldlas en verswakte bekostigbaarheid van skuld in,” sê die Moody’s-ontleder David Rogovic, medesamesteller van die agentskap se verslag oor Chinese lenings aan Afrikalande. “China se bereidwilligheid om opnuut oor bestaande lenings te onderhandel en die voorwaardes van hierdie heronderhandelings sal die kredietsituasie in Afrika suid van die Sahara nog jare lank beïnvloed.” China se lenings aan regerings in die streek het tussen 2012 tot 2017 jaarliks met sowat R140 miljard toegeneem nadat dit in 2001 minder as sowat R6 miljard beloop het. Baie van die lenings is bestem vir infrastruktuurprojekte, onder meer kragvoorsiening, vervoer en kommunikasie. Angola, die Kongo en Zambië is van die lande wat hul Chinese krediteure die meeste skuld. In Angola, Zambië, Ghana en Nigerië beloop rentebetalings reeds meer as 20% van dié lande se inkomste. “ŉ Verdere toename in Chinese lenings – of selfs as die toestaan van lenings teen die huidige trant voortduur – kan help om finansiële tekortkominge in Afrika aan te vul,” lui die verslag. “Maar ŉ gebrek aan deursigtigheid ten opsigte van die voorwaardes aan die Chinese lenings verbonde en ŉ gebrek aan vereistes vir hervorming en goeie regering, vergeleke met lenings wat deur multilaterale, amptelike krediteure toegestaan word, kan die voordele op die langtermyn beperk.”